Hond verwaarloos gelaat ná eienaars trekMaya net in ‘n haglike toestand by die DBV opgedaag (Foto: Nelspruit SPCA) Die Dierebeskermingsvereniging (DBV) in Nelspruit het Woensdag ŉ hond ingeneem wat twee maande gelede agtergelaat is nadat haar eienaars getrek het. Nicki Milachowski, bestuurder van die hondehawe by die DBV, sê ŉ buurman het die hond, wat intussen Maya gedoop is, ingebring. Sy was in ŉ uiters verwaarloosde toestand toe sy by die DBV aangekom het. Die DBV se veeartse het haar dadelik ondersoek en vasgestel dat sy omtrent 7 kg ondergewig is en dat haar energie- en ystervlakke ongelooflik laag is. Sy was ook met bosluise oortrek. ‘n Tumor is op Maya se lyf ontdek (Foto: Nelspruit SPCA) “Die veeartse het vir haar ŉ vitamien B-inspuiting en ontwurmingsmedikasie gegee. Sy is ook vir die bosluise behandel,” vertel Milachowski. “Sy word nou fyn gemonitor en gaan daagliks vir opvolgbesoeke by die veearts. Sy volg ook ŉ gespesialiseerde dieet om haar energie- en ystervlakke te laat styg.” Intussen het die veeartse ŉ tumor op Maya se lyf ontdek, wat later met chemoterapie behandel gaan word. “Sy lyk al klaar beter. Sy lig al haar kop op en loop al meer rond.” Milachowski sê die DBV kry gereeld met sulke gevalle te doen, en soms kan hulle nie die diere red nie omdat hulle vir te lank verwaarloos gelaat is. “Ons probeer als in ons vermoë om diere soos Maya deur te trek.” Die DBV het op Facebook sy dankbaarheid betuig vir die mense wat reeds finansiële en kosbydraes gemaak het. Die organisasie doen ook ŉ beroep op die publiek om enige vorm van dieremishandeling so gou as moontlik aan te meld. “Dit sal ons so gelukkig maak om Maya se klein, moeë lyfie en gebreekte siel te herstel en haar dan na haar ‘vir altyd huis’ te stuur.”